མཁའ་ཁྱབ་ལུས་ཅན་དོན་དུ་ཐུགས་བསྐྱེད་དེ། །རྫོགས་སྨིན་སྦྱངས་གསུམ་མཐར་ཕྱིན་འོག་མིན་དུ། །ཆོས་ཀྱི་སྐུ་བརྙེས་སླར་ཡང་འཛམ་གླིང་འདིར། །སྤྲུལ་བའི་གར་མཛད་ཤཱཀྱའི་རྒྱལ་པོར་འདུད། །ཁྱོད་སྔོན་ནགས་མཐར་སྟག་མོས་རང་གི་བུ། །ཟ་བར་རྩོམ་གཟིགས་སྙིང་རྗེའི་དབང་གྱུར་ཏེ། །སྐུ་ལུས་ཡོངས་བཏང་མ་སྨད་འཇིགས་ལས་བསྐྱབས། །མཁར་ཉལ་ཚོགས་ཀྱིས་མཆོད་ལ་ཕྱག་འཚལ་ལོ། །ཤི་པིའི་མགོན་དུ་གྱུར་ཚེ་ཕོངས་རྣམས་ལ། །ལོངས་སྤྱོད་ཚོགས་བཏང་དེས་ཀྱང་མ་ཚིམ་པར། །བྲམ་ཟེ་ལོང་བར་སྤྱན་བྱིན་བདེན་པའི་མཐུས། །ལྷ་ཡི་མིག་མཆོག་བརྙེས་ལ་ཕྱག་འཚལ་ལོ། །སྔོན་ཚེ་ཚྭ་མེད་ཟན་དྲོན་ཆངས་པ་གཅིག །ཟག་པ་ཟད་ལ་ཕུལ་བས་མི་མཆོག་ཏུ། །གྱུར་པ་རྗེས་སུ་དྲན་ནས་འཁོར་འབངས་རྣམས། །སྦྱིན་པ་གཏོང་བར་བསྐུལ་ལ་ཕྱག་འཚལ་ལོ། །རང་སངས་རྒྱས་ཞིག་སྒོ་དྲུང་བྱོན་པ་ན། །བསོད་སྙོམས་འབུལ་ཕྱིར་བྱོན་ཚེ་ཡིད་སྲུབས་ཀྱིས། །དམྱལ་མེ་སྤྲུལ་ཡང་ཁྱོད་ཞབས་བཀོད་པའི་མོད། །ཡིད་འོང་པད་མཚོར་གྱུར་ལ་ཕྱག་འཚལ་ལོ། །སྦྱིན་པ་རླབས་ཆེན་བཏང་ཚེ་མིག་སྟོང་ཅན། །ཡ་མཚན་གྱུར་ཏེ་ནོར་རྫས་ཀུན་སྦས་ཀྱང་། །རྩ་ཡི་རིན་གྱིས་སྐྱེ་བོ་ཕོངས་རྣམས་ཀྱི། །རེ་བ་སྐོང་བར་མཛད་ལ་ཕྱག་འཚལ་ལོ། །རི་བོང་ཉིད་གྱུར་ལུས་ཀྱི་རྟེན་དམན་ཡང་། །གསོ་སྦྱོང་ལ་གནས་སྤྲུལ་བའི་བྲམ་ཟེ་ལ། །བསྙེན་བཀུར་ཆེད་དུ་མེ་ཡི་ནང་མཆོངས་ཏེ། །རང་ལུས་གཏོང་བར་མཛད་ལ་ཕྱག་འཚལ་ལོ། །ཁྱིམ་གྱི་སྐྱོན་གཟིགས་རབ་ཏུ་བྱུང་གྱུར་ཏེ། །ནགས་སུ་གནས་ཚེ་བཟར་འོས་འབྲས་བུའི་ཚོགས། །དབང་པོས་སྦས་ཀྱང་དེ་ལ་མ་འཁྲུགས་པར། །ཆོག་ཤེས་གོམས་པར་མཛད་ལ་ཕྱག་འཚལ་ལོ། །གང་གི་བྱམས་པའི་སྟོབས་ཀྱིས་གནོད་སྦྱིན་ལྔས། །འབངས་ལ་འཚེ་བར་མ་ནུས་རང་ཉིད་ཀྱི། །ཤ་ཁྲག་སྩལ་ཏེ་མཚན་མོ་རྒྱུ་བ་ཡི། །གདུང་བ་སེལ་བར་མཛད་ལ་ཕྱག་འཚལ་ལོ། །གླང་པོའི་མཆོག་དང་རྟ་དང་ཤིང་རྟ་དང་། །བུ་དང་ཆུང་མར་བཅས་པ་ཡོངས་བཏང་ནས། །ས་སྐྱོང་བྱེ་བའི་གཙུག་གི་རྒྱན་དུ་གྱུར། །ཐམས་ཅད་སྒྲོལ་ཞེས་གྲགས་ལ་ཕྱག་འཚལ་ལོ། །བྲམ་ཟེ་ཞིག་གིས་ཕྱུགས་ཀྱི་མཆོད་སྦྱིན་གྱིས། །མཐོ་རིས་འགྲོ་ཞེས་བསྔགས་ཀྱང་ཚུལ་མིན་དུ། །གཟིགས་ནས་སྲོག་གཅོད་སྤོང་བའི་དགེ་བ་ལ། །འབངས་རྣམས་འགོད་པར་མཛད་ལ་ཕྱག་འཚལ་ལོ། །ལྷ་དང་ལྷ་མིན་གཡུལ་འཁྲུག་ལྷ་ཡི་ཚོགས། །ཕམ་སྟེ་བྲོས་ཚེ་ལམ་དུ་མཁའ་ལྡིང་ཚང་། །ཡོད་པར་གནོད་དོགས་ཤིང་རྟ་ཕྱིར་བཟློག་པས། །ལྷ་རྣམས་གཡུལ་ལས་རྒྱལ་ལ་ཕྱག་འཚལ་ལོ། །མཁན་པོས་བརྟག་ཕྱིར་བྲམ་ཟེ་རྒུད་པའི་ཚེ། །རྐུ་བ་རུང་ཞེས་གདམས་ཀྱང་ཆོས་མིན་དུ། །དགོངས་ནས་དང་དུ་མ་བླངས་སློབ་དཔོན་གྱིས། །ཚུལ་དེར་བསྔགས་བརྗོད་མཛད་ལ་ཕྱག་འཚལ་ལོ། །ཡིད་འཕྲོག་ལྟ་ན་སྡུག་པའི་བུ་མོ་ཞིིག །གཟིགས་ཚེ་ཆགས་པས་མྱོས་ཀྱང་གཉེན་པོ་ཡི། །ལྕགས་ཀྱུས་སེམས་ཀྱི་གླང་ཆེན་དབང་བྱས་ཏེ། །ཆགས་བྲལ་གོམས་པར་མཛད་ལ་ཕྱག་འཚལ་ལོ། །དོན་མཐུན་ཚོགས་རྣམས་རིན་ཆེན་ལེན་པའི་ཕྱིར། །ཆུ་གཏེར་ནང་ཞུགས་མི་མཐུན་འཐོར་རླུང་གིས། །ཀློང་དུ་འགྲོ་བར་ཕྱོགས་ཚེ་མགོན་པོ་ཁྱོད། །བདེན་སྟོབས་བརྗོད་པས་བཟློག་ལ་ཕྱག་འཚལ་ལོ། །དཔྱིིད་དུས་ཉི་མ་འབར་བའི་ཐན་པ་ཡིས། །མཚོ་སྐམ་དེ་ཚེ་བདེན་པའི་སྟོབས་བརྗོད་པས། །ལྷ་ཡིས་ཆར་ཕབ་མཚོ་ཆེན་ཡོངས་གང་སྟེ། །ཉ་རྣམས་དགའ་བདེར་བཀོད་ལ་ཕྱག་འཚལ་ལོ། །ནགས་ཚལ་མེ་ལྕེ་གློག་ལྟར་འཁྱུག་པ་ཡིས། །ཟ་བར་རྩོམ་ཚེ་བདེན་པའི་ཚིག་བརྗོད་པས། །ཆུ་ཀླུང་ཆེན་པོར་འཕྲད་བཞིན་བཟློག་མཛད་པ། །སྲེག་པའི་ཕྲུ་གུར་གྱུར་ལ་ཕྱག་འཚལ་ལོ། །གང་ཞིག་རྒྱལ་བློན་འབངས་བཅས་མྱོས་འགྱུར་གྱིས། །བག་མེད་གྱུར་ཚེ་བརྒྱ་བྱིན་གཟུགས་འཛིན་ཁྱོད། །ཆང་གི་ཉེས་དམིགས་བརྗོད་དེ་ལུས་ཅན་རྣམས། །ཡ་རབས་སྤྱོད་པར་བཀོད་ལ་ཕྱག་འཚལ་ལོ། །རྒྱལ་པོའི་རིགས་འཁྲུངས་འདོད་པའི་སྐྱོན་གཟིགས་ནས། །རབ་ཏུ་བྱུང་ཚེ་ཁྱིམ་གྱི་ཡོན་ཏན་ནི། །གྲོགས་པོས་ཡང་ཡང་བརྗོད་ཀྱང་མ་གསན་པར། །བཙོན་རྭ་ལྟ་བུར་དགོངས་ལ་ཕྱག་འཚལ་ལོ། །བྲམ་ཟེར་གྱུར་ཚེ་སྤུན་དང་བྲན་གཡོག་བཅས། །ནགས་སུ་གནས་ཚེ་པདྨའི་རྩ་བ་ནི། །བདེ་སོགས་བདག་པོས་སྦས་ཀྱང་ཁྲོ་མེད་པར། །ཞི་དུལ་དཔལ་གྱིས་མཛེས་ལ་ཕྱག་འཚལ་ལོ། །འབྱོར་ལྡན་ཚོང་དཔོན་གང་དེའི་ཆུང་མའི་མས། །མ་བརྟགས་རབ་ཏུ་བྱུང་ཞེས་བསྒྲག་པ་ན། །དེ་ཉིད་བསྐུལ་མར་གྱུར་ཏེ་ནགས་སུ་བྱོན། །འཕགས་པའི་རིགས་བཞིར་གནས་ལ་ཕྱག་འཚལ་ལོ། །ཆུང་མར་བཅས་པ་རབ་བྱུང་བྲམ་ཟེའི་མཆོག །ནགས་སུ་གནས་ཚེ་མཆིས་བྲང་རྒྱལ་པོས་ཕྲོགས། །དེ་ལ་མ་འཁྲུགས་བཟོད་པའི་གོ་གྱོན་པས། །ས་སྐྱོང་དད་པར་གྱུར་ལ་ཕྱག་འཚལ་ལོ། །ངང་པའི་རྒྱལ་པོའི་ངོ་མཚར་ཐོས་གྱུར་ཏེ། །ཚངས་བྱིན་གང་དེས་སྙི་རུ་བཟུང་བ་ན། །ཆོས་དང་ལྡན་པའི་གཏམ་གྱིས་མགུ་བྱས་ཏེ། །སྨིན་ཅིང་གྲོལ་བར་མཛད་ལ་ཕྱག་འཚལ་ལོ། །བྱང་ཆུབ་ཆེན་པོར་གྱུར་ཚེ་རྒྱལ་པོ་ཞིག །སྡིག་གྲོགས་དབང་གིས་མི་དགེའི་ལམ་ཞུགས་པ། །མ་བཟོད་ཐབས་མཁས་འཕྲུལ་གྱིས་ལྟ་ངན་ཚོགས། །སུན་ཕྱུང་དགེ་བཅུར་བཀོད་ལ་ཕྱག་འཚལ་ལོ། །མི་ཞིག་གཅོང་རོང་ལྷུང་བ་སྤྲེ་(སྤྲེལ)རྒྱལ་གྱིས། །སྙིང་རྗེས་བསྒྲལ་ཡང་དྲིན་བརྗེད་སྐུ་སྲོག་ལ། །བསྡོ་བར་བརྩམ་ཚེ་དེ་ལན་མི་འཇལ་བར། །ཉམ་ངའི་གནས་ལས་བསྒྲལ་ལ་ཕྱག་འཚལ་ལོ། །རི་དྭགས་བཤོར་བའི་རྒྱལ་པོས་ཤ་ར་བྷ། །བདས་ཚེ་རྟ་ལས་བསྐྱོད་དེ་གཡང་དུ་ལྷུང་། །ཁོན་འཛིན་སྤངས་ཏེ་གྲོག་པོ་ལས་བཏོན་ནས། །ཆོས་ལ་བསྐུལ་བར་མཛད་ལ་ཕྱག་འཚལ་ལོ། །རུ་རུར་འཁྲུངས་ཚེ་མི་ཞིག་ཆུས་ཁྱེར་བ། །བརྩེ་བས་བསྒྲལ་ཡང་དྲིན་དུ་མི་གཟོ་བས། །རྒྱལ་པོར་བསྟན་ཚེ་མཁྲིག་མ་འཛིན་མར་ལྷུང་། །བདེན་པ་མངོན་སུམ་བསྟན་ལ་ཕྱག་འཚལ་ལོ། །འབྲས་བུ་འཚོལ་ཕྱིར་དམག་གིས་བསྐོར་བ་ན། །ཁྱོད་ཀྱིས་ཟམ་སྟེགས་བྱས་ཏེ་སྤྲེའུའི་ཚོགས། །བདེ་བར་བསྒྲལ་ཡང་ཚུལ་དེ་ལ་བརྟེན་ནས། །ལུས་བོར་མཐོ་རིས་གཤེགས་ལ་ཕྱག་འཚལ་ལོ། །དབེན་པའི་ནགས་སུ་མགོན་ཁྱོད་དཀའ་ཐུབ་ལ། །གཞོལ་བར་གྱུར་ཚེ་མི་བསྲུན་རྒྱལ་པོ་ཡིས། །མ་བརྟགས་ཡན་ལག་ཤིང་བཞིན་བཅད་གྱུར་ཀྱང་། །ཁྲོ་ཞིང་འཁྲུག་པ་མེད་ལ་ཕྱག་འཚལ་ལོ། །ཡན་ལག་བྱིན་གང་མི་དགེའི་བཤེས་གཉེན་གྱིས། །བསླད་དེ་ཆད་ལྟའི་གཡང་དུ་ལྷུང་བ་ན། །ཡང་དག་གཏམ་གྱིས་ལྟ་ངན་འདོར་བཅུག་ནས། །མཐོ་རིས་ལམ་དུ་བཀོད་ལ་ཕྱག་འཚལ་ལོ། །རྒྱལ་པོས་སྤྱུགས་པའི་སྐྱེ་བོ་བདུན་བརྒྱ་ཙམ། །འབྲོག་དགོན་ནང་དུ་འཆི་བར་ཕྱོགས་པའི་ཚེ། །གངས་རི་ལྟ་བུའི་སྐུ་ལུས་ཡོངས་བོར་ཏེ། །བཀྲེས་སྐོམ་སེལ་བར་མཛད་ལ་ཕྱག་འཚལ་ལོ། །སྲིན་པོ་ལྟ་བུར་མི་བསྲུན་རྐང་བཀྲའི་བུ། །ལེགས་པར་བཤད་པས་ཆོས་ཀྱི་ལམ་དུ་བཀོད། །རྒྱལ་བུ་རྣམས་ཀྱང་བཙོན་ར་ཉིད་ལས་བཏོན། །གདུལ་དཀའ་འདུལ་བར་མཛད་ལ་ཕྱག་འཚལ་ལོ། །ལྕགས་ཀྱི་ཁང་པར་གནས་པའི་མི་ཡི་དབང་། །ཀུ་མུད་ལོངས་སྤྱོད་གཟིགས་ཚེ་ངེས་འབྱུང་འཁྲུངས། །རབ་ཏུ་བྱུང་སྟེ་དངོས་གཞི་སྙོམས་འཇུག་ལ། །བརྟེན་ནས་ཚངས་པར་འཁྲུངས་ལ་ཕྱག་འཚལ་ལོ། །མི་བསྲུན་སྤྲེའུས་མ་ཧེའི་མཆོག་ཁྱོད་ལ། །ལན་བརྒྱར་གཙེས་ཀྱང་བཟོད་པ་ཡོངས་བསྟེན་པས། །གནོད་སྦྱིན་ངོ་མཚར་སྤྲེའུ་ཚར་བཅད་དེ། །འབྲལ་མེད་བསྙེན་བཀུར་མཛད་ལ་ཕྱག་འཚལ་ལོ། །ཤིང་རྟ་མོར་གྱུར་གདོང་ལྔའི་དབང་པོ་ཡི། །གྲེ་བར་རུས་པ་ཟུག་པ་མཆུ་ཡིས་ཕྱུང་། །དྲིན་ལན་ལོག་པར་འཇལ་ཡང་བཟོད་པར་མཛད། །ཡོན་ཏན་ཕུང་པོ་ཁྱོད་ལ་ཕྱག་འཚལ་ལོ། །དེ་ལྟར་རྨད་བྱུང་སྐྱེས་རབས་ཐམས་ཅད་དུ། །བྱ་དཀའི་སྤྱོད་པ་རླབས་ཆེན་སྒྲུབ་པའི་མཐུས། །སྟོབས་བཅུའི་དཔལ་བརྙེས་ཁམས་གསུམ་སྐྱེ་དགུ་ཀུན། །བྱང་ཆུབ་གནས་འགོད་ཤཱཀྱའི་རྒྱལ་པོར་འདུད། །མགོན་པོ་གང་གི་ཡོན་ཏན་ཆུ་འཛིན་དབྱངས། །རྣ་བར་ལྷུང་ཚེ་ཡིད་དབང་གཙུག་ཕུད་ཅན། །དད་པས་སྙིང་མྱོས་བསྟོད་ཚིག་མུ་ཅོར་སྨྲས། །ཚེ་རབས་ཀུན་ཏུ་ཐུབ་པས་རྗེས་འཛིན་ཤོག །ཅེས་འཕགས་ཡུལ་གྱི་སྙན་དངགས་མཁན་ཐམས་ཅད་ཀྱི་གཙུག་གི་ནོར་བུ་སློབ་དཔོན་ཆེན་པོ་དཔའ་བོས་མཛད་པའི་སྐྱེས་རབས་སོ་བཞི་པའི་སྙིང་པོ་བསྡུས་པ་བསྟོད་ཚིག་ཨུཏྤལའི་ཕྲེང་བ་ཞེས་བྱ་བ་འདི་ནི་དད་པས་ཡིད་རང་དབང་མེད་པར་བསྐུལ་ཏེ། ༸ཤཱཀྱའི་བཙུན་པ་འཇམ་དབྱངས་འཕྲིན་ལས་ཀྱིས་ཆོས་གྲྭ་ཆེན་པོ་བཀྲ་ཤིས་འཁྱིལ་དུ་སྦྱར་བའོ།། །།